**Tiedote**

Tampere 14.8. 2018

Vapaa julkaistavaksi: Heti

# Suomalainen startup-yritys eeedo valittiin Web Summit konferenssin Alpha-ohjelmaan

Web Summit on marraskuussa Lissabonissa järjestettävä maailman suurin teknologiakonferenssi. Pohjolan suurimpaan startup-tapahtumaan Slushiin verrattuna Web Summitiin odotetaan kolminkertaista määrää kävijöitä. Web Summit kerää vuosittain yli 60 tuhatta vierailijaa mukaan lukien suuren määrän maailman johtavia IT- ja markkinointipäättäjää sekä pääomasijoittajia. Muun muassa Uberin ja Stripen kaltaiset jättiläiset ovat hakeneet vauhtia ja rahoitusta Web Summitista.

Tamperelainen eeedo oy on valittu mukaan tapahtuman Alpha-ohjelmaan yritysten ajoneuvojen ja kaluston hallintaa digitalisoivalla palvelullaan. Suomessa esimerkiksi OnniBus.comin bussien huoltoa, asiakaspalvelua ja sisäistä viestintää hoidetaan eeedon pilvipalvelun avulla. Web Summit on eeedolle oiva tilaisuus hakea kansainvälistä kasvua ja uusia yhteistyökumppaneita, ennen joulukuun Slushia johon eeedo valittiin ensimmäisenä startup-yrityksenä tänä vuonna.

”Pahin kilpailijamme monessa organisaatiossa on edelleen kynä ja vihko, johon ajoneuvon viat listataan.” eeedon toimitusjohtaja Arttu Kalli kertoo. ”Lähdimme kehittämään palvelua siitä periaatteesta, että uuden toimintatavan on oltava helpompi kuin vanhan. Usein kuljettaja ilmoittaa viat puhelimitse ajojärjestelijälle, joka ohjaa tiedon korjaamolle. eeedon avulla kuljettaja voi tehdä vikailmoituksen omalla puhelimellaan suoraan kentältä ja liittää siihen tarvittaessa kuvia ja videoita”.

Lisätietoja:

Arttu Kalli, toimitusjohtaja eeedo oy, +358 40 7530715, arttu.kalli@eee.do

eeedo oy on tamperelainen startup-yritys joka kehittää palveluita kalustonhallintaan, sisäiseen viestintään ja tehtävienhallintaan. eeedon kalustonhallintajärjestelmän avulla toimintaansa digitalisoivat OnniBus.comin lisäksi muun muassa junia, rekkoja ja jakeluautoja operoivat yritykset. Palvelun avulla tehostetaan kaluston kiertoa, lyhennetään huoltoaikoja ja pienennetään kaluston huoltokustannuksia visualisoimalla kaikille käyttäjille kaluston reaaliaikaisen tilan.